Hanna Sarkkinen

Hanna Maria Katariina Sarkkinen (s. 18. huhtikuuta 1988 Oulunsalo) on suomalainen vasemmistoliiton poliitikko. Hänet valittiin kansanedustajaksi vuoden 2015 vaaleissa Oulun vaalipiiristä. Sarkkinen toimi vuosina 2021–2023 Suomen sosiaali- ja terveysministerinä. Hän on myös Oulun kaupunginvaltuuston jäsen.

Poliittinen ura
Sarkkinen liittyi Vasemmistonuorten jäseneksi 18-vuotiaana ja on toiminut järjestön varapuheenjohtajana. Sarkkinen oli Vasemmistoliiton puoluevaltuuston jäsen vuodesta 2010 vuoteen 2016. Kesäkuusta 2013 kesäkuuhun 2016 hän oli puoluevaltuuston puheenjohtaja ollen tehtävässä vasemmistoliiton puoluevaltuuston historian nuorin. Kesäkuun 2016 puoluekokouksessa Sarkkinen valittiin vasemmistoliiton varapuheenjohtajaksi ja hän toimi puolueen varapuheenjohtajana syksyn 2019 puoluekokoukseen asti.

Sarkkinen oli ehdolla vuoden 2008 kunnallisvaaleissa Oulussa ja oli varavaltuutettu kauden 2009–2012. Vuosina 2011–2012 Sarkkinen oli Oulun kaupunginhallituksen jäsen. Vuoden 2012 kunnallisvaaleissa Sarkkinen valittiin Oulun kaupunginvaltuuston jäseneksi suurimmalla äänimäärällä, 1 312 äänellä. Kaudella 2013–2015 hän oli yhdyskuntalautakunnan puheenjohtaja. Sarkkinen on myös Pohjois-Pohjanmaan liiton maakuntavaltuuston jäsen. Vuoden 2017 kunnallisvaaleissa Sarkkinen sai Oulussa kaikkiaan 3624 ääntä saaden näin ollen ylivoimaisesti eniten ääniä kaupungissa ehdolla olleista.

Eduskuntaan Sarkkinen oli ensimmäisen kerran ehdolla vuoden 2011 vaaleissa. Hän sai tuolloin 3 278 ääntä, viidenneksi eniten vasemmistoliiton ehdokkaista Oulun vaalipiirissä, ja pääsi toiselle varasijalle. Sarkkinen oli ehdolla myös vuoden 2014 eurovaaleissa saaden 7 342 ääntä, neljänneksi eniten vasemmistoliiton ehdokkaista. Oulun kaupungissa Sarkkinen sai toiseksi eniten ääniä keskustan Mirja Vehkaperän jälkeen ja näin myös enemmän kuin yksikään valituksi tullut europarlamentaarikko. Sarkkinen valittiin kansanedustajaksi Oulun vaalipiiristä vuoden 2015 vaaleissa. Hän sai 9 582 ääntä, toiseksi eniten vaalipiirin kaikista ehdokkaista Juha Sipilän jälkeen. 

Eduskunnassa Hanna Sarkkinen oli ensin talousvaliokunnan jäsen vuodet 2015–2019 ja vuonna 2019 sosiaali- ja terveysvaliokunnan jäsen ennen vanhempainvapaataan. Hän kuuluu myös Finnveran hallintoneuvostoon.  Kunnallisista luottamustoimista keskeisin Sarkkisella on Oulun kaupunginvaltuuston jäsenyyden ohella Oulun seudun koulutuskuntayhtymä yhtymäkokouksen puheenjohtajuus vuosina 2017–2021.

Vuoden 2019 eduskuntavaaleissa Sarkkinen uusi paikkansa eduskunnassa kerättyään 11 103 ääntä. Äänimäärä oli Oulun vaalipiirissä toiseksi eniten Juha Sipilän jälkeen. Toukokuussa 2019 pidetyissä europarlamenttivaaleissa Sarkkinen sai 10 941 ääntä ja oli vasemmistoliiton listalla kolmas Silvia Modigin ja Merja Kyllösen jälkeen.

Sarkkinen on koulutukseltaan filosofian maisteri pääaineenaan aate- ja oppihistoria. Hän valmistui Oulun yliopistosta keväällä 2014. Sarkkinen on työskennellyt myyjänä ja järjestösihteerinä sekä kesätöissä ulkoministeriössä. Hän puhuu suomen lisäksi sujuvaa englantia, kohtuullista ruotsia ja auttavaa ranskaa.

Vasemmistoliitto on valinnut Sarkkisen sosiaali- ja terveysministeriksi vaalikauden 2019–2023 jälkimmäiselle kaksivuotispuoliskolle. Ensimmäisellä puoliskolla ministerinä oli puolueen kansanedustaja Aino-Kaisa Pekonen.

Vaalimenestys

Yksityiselämä 
Sarkkinen avioitui syyskuussa 2018 ja sai pojan joulukuussa 2019.

Lähteet

Aiheesta muualla 
 Hanna Sarkkisen kotisivut
 Hanna Sarkkisen poliittisia näkemyksiä aihealueittain 
 

Vasemmistoliiton poliitikot
Nykyiset kansanedustajat
Suomen sosiaali- ja terveysministerit
Oulun kaupunginvaltuutetut
Oulun vaalipiiri
Vuonna 1988 syntyneet
Elävät henkilöt